	SAŽETAK KARAKTERISTIKA LIJEKA




1.	NAZIV VETERINARSKOG LIJEKA

Neptra 
[bookmark: _GoBack]16.7 mg/ml + 16.7 mg/ml + 2.2 mg/ml
kapi za uši, rastvor za pse


2. 	KVALITATIVNI I KVANTITATIVNI SASTAV

Jedna doza (1 ml) sadrži:

Aktivne supstancе:

Florfenikol				16.7 mg
Terbinafin hidrohlorid 			16.7 mg 
(odgovara terbinafin baze 14.9 mg)
Mometazon furoat			 2.2 mg

Za spisak svih ekscipijenasa, pogledati dio 6.1.


3. 	FARMACEUTSKI OBLIK

Kapi za uši, rastvor.
Bistra, bezbojna do žuta, blago viskozna tečnost.


4. 	KLINIČKI PODACI

4.1. 	Ciljne vrste životinja

Psi.

4.2. 	Indikacije za upotrebu, za svaku ciljnu vrstu

Za liječenje akutnog zapaljenja spoljašnjeg ušnog kanala ili akutnih egzacerbacija rekurentnog zapaljenja uha kod pasa, uzrokovanih mješovitom infekcijom bakterijskim sojevima osjetljivim na florfenikol (Staphylococcus pseudintermedius) i gljivicama osjetljivim na terbinafin (Malassezia pachydermatis).

4.3. 	Kontraindikacije

Ne primjenjivati u slučaju preosetljivosti na aktivne supstance, druge kortikosteroide ili na bilo koju pomoćnu supstancu.
Ne primjenjivati u slučaju perforacije bubne opne.
Ne primjenjivati kod pasa sa generalizovanom demodikozom.
Ne primjenjivati kod gravidnih ženki ili priplodnih životinja.

4.4. 	Posebna upozorenja za svaku ciljnu vrstu
Bakterijsko i gljivično zapaljenje uha je često sekundarno u odnosu na druga stanja. Kod životinja koje u anamnezi imaju rekurentno zapaljenje spoljašnjeg ušnog kanala, primarni uzrok stanja, kao što je alergija ili anatomska konformacija uha, se mora istražiti kako bi se izbjegla neefikasna terapija ovim veterinarskim lijekom. 

U slučaju zapaljenja uha uzrokovanog parazitima treba primijeniti odgovarajuću akaricidnu terapiju. 

Uši se moraju očistiti prije primjene lijeka. Ne preporučuje se ponavljanje čišćenja ušiju do 28 dana nakon primjene lijeka. U kliničkim ispitivanjima jedino je fiziološki rastvor korišćen za čišćenje ušiju prije početka terapije ovim veterinarskim lijekom. 

Ova kombinacija aktivnih supstanci namijenjena je za liječenje akutnog zapaljenja uha kada je dokazana mješovita infekcija čiji su uzročnici Staphylococcus pseudintermedius osetljiv na florfenikol i Malassezia pachydermatis osjetljiva na terbinafin.

4.5. 	Posebne mjere opreza pri upotrebi lijeka:

Posebne mjere opreza prilikom upotrebe lijeka kod životinja

Bezbjednost ovog veterinarskog lijeka nije ustanovljenja kod pasa mlađih od 3 mjeseca. Bezbjednost lijeka kod ciljne vrste nije ispitivana kod pasa lakših od 4 kg tjelesne mase. Ipak, nisu primijećeni bezbjednosni problemi u ispitivanjima na terenu kod pasa lakših od 4 kg. 

Prije primjene veterinarskog lijeka treba detaljno pregledati spoljašnji ušni kanal kako bi se ustanovilo da nema perforacije bubne opne. 
Ukoliko se tokom liječenja primijete gubitak sluha ili znaci vestibularne disfunkcije potrebno je ponovo pregledati psa. 

Nakon primjene lijeka uši mogu biti vlažne ili se može uočiti bistar iscjedak što nije povezano sa patologijom bolesti. 

Kad god je moguće, primjena ovog veterinarskog lijeka treba da bude zasnovana na identifikaciji organizama uzročnika infekcije i ispitivanjima njihove osjetljivosti. 

Primjena veterinarskog lijeka koja nije u skladu sa uputstvima datim u Sažetku karakteristika lijeka (SPC) može povećati prevalencu bakterija rezistentnih na florfenikol i gljivica rezistentnih na terbinafin i može smanjiti efikasnost liječenja sa drugim antibioticima i antifungalnim ljekovima. Smanjenje nivoa kortizola uočeno je nakon uvođenja proizvoda u ispitivanjima podnošljivoti lijeka (prije i poslije ACTH stimulacije), što ukazuje da se mometazon furoat apsorbuje i dospijeva u sistemsku cirkulaciju. Glavni nalazi primijećeni kod 1X doze bili su smanjenje u odgovoru kortozola na ACTH stimulaciju, smanjenje apsolutnog broja limfocita i eozinofila i smanjenje mase nadbubrežne žlijezde. Poznato je da produžena i obimna lokalna primjena kortikosteriodima izaziva sistemske efekte, uključujući i supresiju funkcije nadbubrežne žlijezde (vidjeti dio 4.10). 

Ukoliko dođe do ispoljavanja preosjetljivosti na bilo koji sastojak lijeka treba temeljno oprati uho. Treba izbjeći dodatni tretman kortikosteriodima. 

Primjenjivati sa oprezom kod pasa kod kojih se sumnja na ili je potvrđen endokrini poremećaj (npr. diabetes mellitus, hipo ili hipertireoidizam itd.). 

Voditi računa da lijek ne dođe u kontakt sa očima tretiranog psa što se može postići npr. obuzdavanjem glave psa kako bi se spriječilo otresanje glavom. Ukoliko lijek dospije u oči, treba ih isprati velikom količinom vode.

Bezbjednost i efikasnost ovog lijeka nije ustanovljena kod mačaka. Praćenje nakon stavljanja lijeka na tržište pokazuje da upotreba lijeka kod mačaka može biti povezana sa neurološkim simptomima (uključujući ataksiju, Hornerov sindrom sa protruzijom niktitans, miozu, anizokoriju), poremećajima unutrašnjeg uha (nagib glave) i sistemskim simptomima (anoreksija i letargija). Zbog toga treba izbjegavati primjenu ovog lijeka kod mačaka.


Posebna upozorenja za lica koja primjenjuju veterinarski lijek na životinjama

Ovaj veterinarski lijek ima značajan potencijal iritacije očiju. Do slučajnog kontakta sa očima može doći ukoliko pas trese glavom tokom ili neposredno nakon primjene. Kako bi vlasnici izbjegli ovaj rizik preporučuje se da ovaj veterinarski lijek primjenjuju isključivo veterinari ili da se on primjenjuje pod njihovim neposrednim nadzorom. Odgovarajuće mjere predostrožnosti (npr. nošenje zaštitnih naočara tokom primjene, masaža ušnog kanala nakon primjene kako bi se obezbijedila ravnomjerna raspodjela proizvoda, obuzdavanje psa nakon primjene) su potrebne kako bi se spriječio kontakt sa očima. U slučaju da lijek dospije u kontakt sa očima, treba ih dobro isprirati vodom tokom 10 do 15 minuta. Ukoliko se pojave simptomi iritacije, potražite savet ljekara i pokažite mu Uputstvo za lijek ili pakovanje. 
Iako eksperimentalne studije nijesu ukazale na potencijal iritacije kože, treba izbjegavati kontakt sa kožom. U slučaju nehotičnog kontakta sa kožom, izložene djelove kože treba temeljno isprati vodom. Lijek može biti štetan ako se proguta.  
Izbjegavati gutanje proizvoda lijeka uključujući i kontakt ruku sa ustima. U slučaju nehotičnog gutanja lijeka odmah potražite savjet ljekara i pokažite mu Uputstvo za lijek ili pakovanje.

4.6. 	Neželjena dejstva (učestalost i ozbiljnost)

Gluvoća ili oštećen sluh su prijavljeni u vrlo rijetkim slučajevima kod pasa, uglavnom kod starijih životinja, tokom koriscenja lijeka poslije dobijanja dozvole za lijek. U spontanom prijavljivanju (farmakovigilanca) je vrlo rijetko bila prijavljena vokalizacija, otresanje glavom i bol na mjestu primjene neposredno nakon primjene lijeka . Ataksija, poremećaji unutrašnjeg uha, nistagmus, povraćanje, eritem na mjestu primjene, hiperaktivnost, anoreksija, zapaljenje mjesta primejne i oboljenja oka (kao što je iritacija, blefarospazam, konjuktivitis, ulkus rožnjače, suvi keratokonjuktivitis) su prijavljeni vrlo rijetko tokom korišćenja lijeka poslije dobijanja dozvole za lijek.

Učestalost neželjenih reakcija je definisana prema sljedećoj konvenciji:
· vrlo česta (više od 1 od 10 tretiranih životinja ispoljava neželjenu(e) reakciju(e))
· česta (više od 1 ali manje od 10 životinja od 100 tretiranih životinja)
· povremena (više od 1 ali manje od 10 životinja od 1.000 tretiranih životinja)
· rijetka (više od 1 ali manje od 10 životinja od 10.000 tretiranih životinja)
· vrlo rijetka (manje od 1 životinje od 10.000 tretiranih životinja, uključujući izolovane prijave)

4.7. 	Upotreba tokom graviditeta, laktacije i nošenja jaja
Bezbjednost primjene ovog veterinarskog lijeka tokom graviditeta i laktacije nije ustanovljena. Ne primjenjivati u periodu graviditeta i laktacije.

Nijesu sprovedena ispitivanja kojima bi se utvrdio uticaj lijeka na plodnost kod pasa. Ne primjenjivati kod priplodnih životinja. 

4.8. 	Interakcije sa drugim ljekovima i druge vrste interakcija

Nijesu poznate.
Kompatibilnost sa preparatima za čišćenje ušiju, osim sa fiziološkim rastvorom, nije dokazana.

4.9. 	Doziranje i način primjene

Aurikularna upotreba.
Jednokratna primjena.

Preporučena doza je 1 jednodozno pakovanje (tj. 1 ml rastvora) po inficiranom uvetu.
Maksimalni klinički odgovor ne mora biti vidljiv do 28 dana nakon primjene.

Prije upotrebe dobro promućkati 5 sekundi.
Očistite i osušite spoljašnji ušni kanal prije primjene lijeka.
Dok držite jednodozno pakovanje u uspravnom položaju, uklonite poklopac.
Iskoristite gornji dio poklopca da probušite zapečaćenu površinu i potom uklonite poklopac sa jednodoznog pakovanja.
Zavrnite aplikator na jednodozno pakovanje.
Umetnite aplikator u inficirani spoljašnji ušni kanal i istisnite cjelokupan sadržaj u uvo.
Blago masirajte bazu uha 30 sekundi kako bi se obezbijedila distribucija rastvora. Obuzdajte glavu psa kako je ne bi tresao, tokom 2 minuta.

4.10.  Predoziranje (simptomi, hitne mjere koje treba preduzeti, antidoti), ako je neophodno

Aurikularna primjena do pet puta veće doze od preporučene u dvonedjeljnim intervalima u ukupnom broju od 3 tretmana se uopšteno dobro podnosi. 
Najuočljiviji efekti su bili u skladu sa primjenom glukokortikoida; posebna zapažanja uključivala su supresiju odgovora kore nadbubrežne žlijezde na ACTH stimulaciju, smanjenje mase nadbubrežne žlijezde i atrofiju kore nadbubrežne žlijezde, smanjenje apsolutnog broja limfocita i eozinofila, povećanje apsolutnog broja neutrofila, povećanje mase jetre sa hepatocelularnim uvećanjem/citoplazmatskom promjenom i smanjenje mase grudne žlijezde. Drugi efekti potencijalno povezani sa liječenjem su uključivali blage promjene aspartat aminotransferaze (AST), ukupnih proteina, holesterola, neorganskog fosfora, kreatinina i kalcijuma. Nakon tronedjeljene primjene do 5 puta veće doze od preporučene, ispitivani proizvod je izazvao blagi eritem na jednom ili na oba uva koji se povukao u roku od 48 sati.

4.11.  Karenca

Nije primjenljivo.


5. 	FARMAKOLOŠKI PODACI

Farmakoterapijska grupa: kortikosteroidi i antiinfektivi u kombinaciji

ATCvet kod: QS02CA91

5.1. 	Farmakodinamski podaci

Ovaj veterinarski lijek je fiksna kombinacija tri aktivne supstance (kortikosteriod, antifingalni lijek i antibiotik). 
Mometazon furoat je visoko potentni kortikosteriod. Kao i drugi kortikosteroidi ima antiinflamatorna i antipruritusna svojstva.

Terbinafin hidrohlorid je alilamin sa izraženim fungicidnim dejstvom. Selektivno inhibira ranu sintezu ergosterola, koji je ključna komponenta membrane kvasnica i gljivica uključujući Malassezia pachydermatis (MIK90 od 1 μg/ml). Terbinafin hidrohlorid ima drugačiji mehanizam dejstva u odnosu na azolne antifungalne ljekove, stoga nema ukrštene rezistencije sa azolnim antifungalnim ljekovima. Prijavljena je smanjena in vitro osjetljivost na terbinafin sojeva Malassezia pachydermatis koji obrazuju biofilmove.
Florfenikol je bakteriostatski antibiotik koji djeluje tako što inhibira sintezu proteina vezivanjem i delovanjem na 50S ribozomsku subjedinicu bakterija. Spektar dejstva ove aktivne supstance obuhvata gram-pozitivne i gram-negativne bakterije uključujući Staphylococcus pseudintermedius (MIK90 od 2 μg/ml). In vitro aktivnost florfenikola protiv Pseudomonas spp. je niska (MIK90 > 128 µg/ml). 
Geni rezistencije na florfenikol otkriveni kod stafilokoka uključuju cfr i fexA. Cfr modifikuje RNK na mjestu vezivanja ljekovite supstance (što uzrokuje smanjenje afiniteta za hloramfenikol, florfenikol i klindamicin) i cfr se može nalaziti na plazmidima ili drugim transpozibilnim elementima. FexA kodira efluksni sistem povezan sa membranom (utičući na efluks i florfenikola i hloramfenikola) i nalazi se u hromozomima kao i u plazmidima.

5.2. 	Farmakokinetički podaci

Sistemska apsorpcija tri aktivne supstance određena je nakon jednokratne primjene u jedan ušni kanal zdravih pasa rase bigl. Srednje maksimalne koncentracije u plazmi (Cmax) su bile niske iznoseći 1,73 ng/ml za florfenikol, 0,35 ng/ml za mometazon furoat i 7,83 ng/ml za terbinafine hidrohlorid u trenutku tmax 24 h, 0,5 h i 20 h nakon primjene, redom. 
Mnogi faktori određuju obim transkutane apsorpcije topikalnih preparata uključujući integritet epi-dermalne barijere. Zapaljenje može da poveća transkutanu apsorpciju veterinarskog lijeka preko kože u blizini spoljašnjeg otvora ušnog kanala.


6. 	FARMACEUTSKI PODACI

6.1. 	Lista pomoćnih supstanci (ekscipijenasa)

Propilen karbonat
Propilen glikol
Etanol (96 %)
Makrogol 8000
Voda, prečišćena

6.2. 	Inkompatibilnosti

U odsustvu studija kompatibilnosti, ovaj veterinarski lijek se ne smije miješati sa drugim veterinarskim ljekovima.

6.3.	Rok upotrebe

Rok upotrebe: 18 mjeseci.

6.4. 	Posebne mjere upozorenja pri čuvanju lijeka

Čuvati u originalnom pakovanju na temperaturi do 25°C.

6.5. 	Vrsta i sastav pakovanja

Unutrašnje pakovanje: jednodozna laminirana zapečaćena tuba (LDPE/Al/LDPE) bijele boje koja sadrži 1 ml rastvora, zatvorena bijelim polipropilenskim zatvaračem i sa zasebnim LDPE aplikatorom bijele boje, spakovana u providni plastični blister zatvoren folijom .
Spoljašnje pakovanje: složiva kartonska kutija koja sadrži 10 blistera i Uputstvo za lijek.

6.6. 	Posebne mjere opreza pri odlaganju neupotrebljenog lijeka ili otpadnih materijala dobijenih upotrebom lijeka

Neiskorišćeni lijek ili ostatak lijeka se uništavaju u skladu sa važećim propisima.


7. 	NOSILAC DOZVOLE ZA STAVLJANJE LIJEKA U PROMET
	
        Privatna veterinarska ustanova „Montvet“ Podgorica
         Ilije Plamenca lamela 103 bb, Podgorica, Crna Gora                                                                                  


8. 	BROJ DOZVOLE ZA STAVLJANJE LIJEKA U PROMET

2040/25/13 – 1130


9. 	DATUM PRVE DOZVOLE/OBNOVE DOZVOLE ZA STAVLJANJE LIJEKA U PROMET

21.02.2025. godine


10. 	DATUM REVIZIJE TEKSTA 

21.02.2025. godine


OGRANIČENJA PRODAJE, DISTRIBUCIJE I/ILI UPOTREBE LIJEKA

Lijek se izdaje samo na veterinarski recept.

